KIRJALLINEN KYSYMYS P-2575/99 esittäjä(t): Alexandros Alavanos (GUE/NGL) komissiolle. Patrasin sataman riittämätön infrastruktuuri.



Virallinen lehti nro 174 E , 19/06/2001 s. 0001 - 0002



KIRJALLINEN KYSYMYS P-2575/99 esittäjä(t): Alexandros Alavanos (GUE/NGL) komissiolle (16. joulukuuta 1999) Aihe: Patrasin sataman riittämätön infrastruktuuri Matkustaja-alus Superfast III:lla äskettäin sattunut onnettomuus, jossa menehtyi traagisesti tulipalossa 12 henkilöä aluksen sijaitessa 14 meripeninkulman etäisyydellä Patrasin satamasta, toi esille sataman vuosia kestäneet ongelmat. Sataman infrastruktuuri on täysin riittämätön, puutteelliset tilat vaarantavat matkustajien turvallisuuden ja terveyden, vaikeuttavat matkustajien laivaan nousua, maihinnousua ja tarkastamista sekä rekka-autojen perustarkastuksia. Kysyn komissiolta seuraavaa: 1. Aikooko se vaatia Kreikan hallitusta ryhtymään viipymättä Patrasin sataman infrastruktuurin parantamiseen matkustajien hyväksi, etenkin kun otetaan huomioon, että Kreikka saa satamien kunnostamiseen tarkoitettua yhteisön rahoitustukea, joka ohjataan tavallisesti vain tavarakuljetuksiin? 2. Onko komission tiedossa syy siihen, miksi asiasta vastaava Kreikan ministeriö ei ole ryhtynyt kehittämään Patrasin sataman infrastruktuuria asiasta vastaavien viranomaisten Doverin satamaa koskeneeseen tutkimukseen pohjautuvan komission ehdotuksen mukaisesti? 3. Vaikka jäsenvaltioiden on pantava direktiivi 1999/35/EY(1) täytäntöön vasta 1. joulukuuta 2000 alkaen, aikooko komissio pyytää Kreikan hallitusta julkistamaan hyvän tahdon eleenä Superfast III:n tragediaa koskevien tutkimusten johtopäätökset ja toimittamaan kopion niistä komissiolle edellä mainitun direktiivin 12 artiklan mukaisesti? 4. Onko komissiolla ehdotuksia Kreikan muiden (esimerkiksi Pireuksen, Igumenitsan tai eri saarilla sijaitsevien) satamien matkustajien yleisen turvallisuus- ja terveysinfrastruktuurin kehittämiseksi, ja mitä tähän kysymykseen liittyviä sitoumuksia se aikoo pyytää Kreikan hallitukselta? (1) EYVL L 138, 1.6.1999, s. 1. Michel Barnier'n komission puolesta antama täydentävä vastaus (1. helmikuuta 2001) Komissiolla ei ole valtuuksia velvoittaa jäsenvaltiota toteuttamaan mitään satamiin liittyviä erityistoimia, lukuun ottamatta jäsenvaltion velvoitetta toteuttaa pakollisesta katsastusjärjestelmästä säännöllisen ro-ro-alusliikenteen ja suurnopeusmatkustaja-alusliikenteen turvallisen harjoittamisen varmistamiseksi 29 päivänä huhtikuuta 1999 annetun neuvoston direktiivin 1999/35/EY(1) noudattamiseksi vaadittuja toimenpiteitä. Jäsenvaltiot voivat kuitenkin hakea yhteisön rahoitusta yleisen edun mukaisille hankkeille, joihin satamahankkeet kuuluvat. Tämä yhteisrahoitus perustuu yhteisön suuntaviivoista Euroopan laajuisen liikenneverkon kehittämiseksi 23 päivänä heinäkuuta 1996 tehtyyn Euroopan parlamentin ja neuvoston päätökseen N:o 1692/96/EY(2). Kreikka ei ole koskaan hakenut nykyiselle Patrasin satamalle Euroopan laajuisen liikenneverkon toteuttamiseksi myönnettävää yhteisön rahoitustukea. Patrasin uuden sataman rakennustyöt ovat kuitenkin alkaneet. Niitä yhteisrahoitetaan Kreikkaa ohjelmakaudella 19941999 koskevan yhteisön tukikehyksen (YTK) ja Interreg-yhteisöaloitteen mukaisesti. Kyseisessä hankkeessa, jota täydennetään kuluvalla kaudella 20002006 YTK:n mukaisella yhteisrahoituksella, otetaan säädetyt turvallisuusvaatimukset täysimääräisesti huomioon. Yhteisön satamien turvallisuuskysymyksen osalta komissio kehottaa parlamentin jäsentä tarkastelemaan hänen kirjalliseen kysymykseensä E-2530/99(3) annettua vastausta. Komissio aikoo pyytää Kreikan hallitusta julkistamaan Superfast III -aluksella tapahtuneen onnettomuuden tutkinnasta edellä mainitun neuvoston direktiivin 12 artiklan 5 kohdan mukaisesti laaditun kertomuksen. Yhteisön rahoituksen avulla toteutettavien satamahankkeiden olisi yleensä ottaen parannettava matkustajien ja tavaroiden kuljettamisen tehokkuutta ja turvallisuutta ottaen huomioon, että kyseisten hankkeiden on noudatettava säädettyjä turvallisuusvaatimuksia. (1) EYVL L 138, 1.6.1999. (2) EYVL L 228, 9.9.1996. Muutettu päätös julkaistu EYVL L 15, 17.1.1997. (3) EYVL C 280 E, 3.10.2000.